Επιμέλεια: Ελ.Γ.

Ούτε δέκα, ούτε είκοσι. Διακόσιες εννέα ταινίες μικρού μήκους υποβλήθηκαν στο φετινό Φεστιβάλ Ελληνικών Ταινιών Μικρού Μήκους Δράμας. Ο αριθμός αποτελεί ρεκόρ για την ιστορία του θεσμού που φέτος διεξάγεται για 39η χρονιά από τις 19 έως τις 24 Σεπτεμβρίου.

Η αθρόα αυτή προσέλευση ήταν μια μεγάλη έκπληξη για τους ανθρώπους του Φεστιβάλ που έβλεπαν τις αιτήσεις να αυξάνονται μέρα με την ημέρα όσο πλησίαζε η καταληκτική ημερομηνία της 31ης Μαΐου, ξεπερνώντας κάθε προσδοκία.

Τώρα, το δύσκολο έργο περνά πλέον στα χέρια της προκριματικής επιτροπής η οποία θα πρέπει ως τις 15 Ιουνίου να ανακοινώσει τα αποτελέσματα της διαδικασίας πρόκρισης. Την απαρτίζουν τα μέλη της περσινής κριτικής επιτροπής Αχιλλέας Κυριακίδης, Νίκος Σέκερης και Γιώργος Φρέντζος αλλά και ο καλλιτεχνικός διευθυντής του Φεστιβάλ Δράμας και σκηνοθέτης Αντώνης Παπαδόπουλος.

Έργο δύσκολο, αλλά και ευχάριστο μιας και θα έχουν την ευκαιρία να γνωρίσουν από πρώτο χέρι τα νέα ταλέντα εν τη γενέσει τους.

Άλλωστε αυτή η μαζική συμμετοχή αν κάτι αποδεικνύει περίτρανα είναι την αποφασιστικότητα των νέων σκηνοθετών να κάνουν σινεμά εδώ και τώρα ακόμα και με τα λιγοστά μέσα.